  Виталий Пронин Людмила Яковлевна Хрулёва.Удмурт Элькунысь культура удысысь дано ужасьлы, журналистлы, кылбурчилы Людмила Яковлевна Хрулёвалы 8-тӥ мартэ тырмысал 75 арес. Люся апаеным милям висмы 18 ар, кыкмы ик вордӥськемын мартэ, ужамы «Советской Удмуртия» - «Удмурт дунне» газетын, кыстӥськимы литература удысэ. Люся гожъяз кылбуръёс, соосъя кырӟанъёс но чузъясько ни вал (кылбуръёсыз печатласькизы газет-журналъёсын, огъя сборникъёсын). Кызьы ке 1990-тӥ аръёсы апаелэсь юай, малы, пӧй, кылбуръёстэ нимаз бичетэн уд поттӥськы. Шуиз, «Удмуртия» издательстволэн планаз пуктэмын ни вал, но мукет нылкышно кылбурчилэсь бичетсэ поттӥзы. Нош йыбыртъяса, пыриськыса ветлыны мон уг, пе, яратӥськы, куке-соку потозы ай. «Куке-сокуез» кыстӥськиз 2003-тӥ арозь: «Удмуртия» издательствоын потӥз «Вождэ эн вай, гуртэ...» бичетэз. Ар ортчыса, Россиысь Литфонд пыр ӟуч кылэ берыктэм «Прости, моя дереня...» бичетэз лыдӟись доры вуиз (берыктӥз А. Демьянов). Та аре ик Людмила Хрулёва улонысь кошкиз.Апаймы нокинлы йыркуръяськыса ӧз улы, нокинэ уродэн ӧз вералля. Тулыс шундылэн сямен, мылкыдыз котьку но шуныт но шулдыр вал, нырко сюрес но, ӝужыт гурезь но, секыт ныпъет но тулысмем мылкыдзэ ӧз куашкатылэ. Инметӥ лобан, пӧртэм пумиськонъёстӥ ветлон сямыз но ӧй вал апаелэн, кылбураз ужан висказ. Калыкысь веранъёсты, йыраз чилектэм чебер малпанъёсты лапак блокнотаз гожъялляз.Кырӟанлы пӧрмизы «Вождэ эн вай, гуртэ...», «Мынам весь тодам», «Тӥ эн люкетэ», «Вазьылоз меда», «Тон понна», «Ой, марлы?» но мукетъёсыз кылбуръёсыз. Гур кылдытъязы В. Шоркин, П. Кузнецов, Г. Бекманов, Г. Ганьков, Н. Уткина, Р. Шкляева, В. Широбокова.Лия Малых Людмила Яковлевна Хрулёвалэн кылбуръёсызъя гожтэм кырӟанъёс[gallery link="file" size="large" ids="24783,24784,24785,24786"]   